ต่างชาติยกไทยต้นแบบบริหารประกันภัยพิบัติ
คปภ.เผยประกันไทยขึ้นแท่นต้นแบบบริหารความเสี่ยง ช่วยฟื้นฟูเศรษฐกิจจากภัยพิบัติในเวทีโลก
23 มิ.ย. 2558

คปภ.เผยประกันไทยขึ้นแท่นต้นแบบบริหารความเสี่ยง ช่วยฟื้นฟูเศรษฐกิจจากภัยพิบัติในเวทีโลก
นายประเวช องอาจสิทธิกุล เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ไทยได้รับเชิญจากองค์การสหประชาชาติ (ยูเอ็น) ให้บรรยายพิเศษเรื่องพัฒนาการของการบริหารจัดการความเสี่ยงภัยพิบัติ และการประกันภัยไมโครอินชัวรันส์ 200 บาท ในงานยูเอ็น อินชัวรันส์ เซ็กเตอร์ ซัมมิต ที่นิวยอร์ก สหรัฐ อเมริกา ซึ่งสะท้อนถึงการยอมรับในระบบการบริหารจัดการด้านการประกันภัยของไทย และจะช่วยให้บริษัทประกันภัยไทยสามารถหาบริษัทประกันภัยต่อต่างประเทศได้ง่ายขึ้นในอนาคต
นอกจากนี้ จะทำให้การรับประกันความเสี่ยงภัยที่เกิดขึ้นในประเทศไทย เป็นที่ยอมรับในระดับสากล และจะเป็นผลดีในการเข้าไปรับประกันภัยต่อในประเทศกลุ่มประชาคมเศรษฐกิจอาเซียน (เออีซี) เพราะสหรัฐเป็นที่ตั้งของบริษัทประกันภัยและประกันชีวิตขนาดใหญ่ และยังมีสาขาครอบคลุมในเออีซีเกือบทุกประเทศ
“เมื่อเขารู้จักประกันภัยไทย ทำให้เขาเปิดรับเรา ทำธุรกิจกับเรา เมื่อเออีซีเปิด จึงเป็นโอกาสที่ดีของประกันภัยไทย เพราะปัจจุบันเรามีสินค้าครบด้าน ทั้งประกันภัยพิบัติ ประกันภัยไมโครอินชัวรันส์ ประกันภัยข้าวนาปี” นายประเวช กล่าว
เลขาธิการ คปภ. กล่าวด้วยว่า ทางยูเอ็นเห็นแนวทางในการจัดการด้านประกันภัยของไทยแล้ว มีแนวคิดที่จะนำไปสนับสนุนให้เกิดในประเทศอื่นๆ เช่น การจัดตั้งกองทุนส่งเสริมการประกันภัยพิบัติ ที่ใช้เวลาจัดตั้งได้อย่างรวดเร็ว และในอีก 1 ปีต่อมา ไทยก็สามารถพัฒนาประกันไมโครอินชัวรันส์ หรือประกันภัยราคาถูก โดยเฉพาะประกันภัย 200 ที่ทำให้กลุ่มคนรากหญ้าเข้าถึงระบบความคุ้มครอง
“เขาเห็นว่าประเทศไทยเป็นหนึ่งในประเทศที่สามารถใช้ระบบประกันภัยเข้าไปฟื้นฟูเศรษฐกิจให้กลับคืนมาได้อย่างรวดเร็ว โดยดูจากการจัดการจ่ายสินไหมทดแทนจากน้ำท่วมครั้งใหญ่ ทำให้ธุรกิจสามารถกลับมาเดินหน้าได้” นายประเวช กล่าว
ทั้งนี้ นายประเวช กล่าวว่า ได้เข้าสมัครเป็นเลขาธิการ คปภ.ในสมัยต่อไป แต่ไม่ขอออกความเห็นในเรื่องดังกล่ว อย่างไรก็ตาม กระบวนการคัดสรรนั้นคาดว่าจะแล้วเสร็จภายในเดือน ก.ค. นี้